**VODENJE ZAROČENCEV IN SPREMLJANJE MLADOPOROČENCEV**

Meditacija za dekanijsko rekolekcijo, februar 2017

*Pripravil:* p. Vital Vider D. J.

Sv. Ignacij Lojolski v drugem tednu svojih Duhovnih vaj razmišlja o s Sv. Trojici, kako  gleda na svet in ljudi, ki padajo v zlo, ter sklene, naj druga oseba postane človek in tako reši človeški rod (102).

*Ali smo pozabili, da je to uresničila tako, se je druga oseba, Sin, učlovečil med možem in ženo, v zakonu, v družini?*

*Ali smo pozabili, da se učlovečeni Božji Sin 30 let, to je večino svojega odreševanja človeštva, ni uresničeval v javnem življenju ampak med možem in ženo, v zakonu, v družini?*

*Ali smo pozabili, da njegov prvi javni nastop ni bil v templju ali v verski ustanovi ampak na poroki mladega para?*

*Ali smo pozabili, da se je prvi dokaz njegove božanskosti, čudež,  zgodil ob odločitvi dveh mladih, da bosta živela v nepreklicni ljubezni v Galilejski Kani?*

*Ali smo pozabili, da je svoj edini čudež obilja poklonil prav tema dvema novoporočencema?*

Trdimo lahko, da je bila edina Jezusova želja in naloga, izpolnjevati Očetovo voljo. Zato se nič od vsega naštetega ni zgodilo slučajno, ampak kot  močan, jasen znak prave poti za pravo odreševanje človeštva. Bog si je zamislil človeštvo kot veliko družino ljudstev, narodov in skupin,  v katerih bodo ljudje gojili lepe medčloveške odnose in si pomagali v raznih preizkušnjah ali naravnih nesrečah. Šola teh lepih, plemenitih  medčloveških odnosih bo v najmanjših skupnostih, v zakonih in družinah.

Tudi danes ne more biti drugače. Kaj je torej prva, prvenstvena, nenadomestljiva naloga pastorale, če ne **skrb za zakon**. Da, prva skrb ni družina, ampak zakon. Kako to? Preprosto zato, ker je družina sad zakona in ne obratno. Saj je zakrament zakon in ne družina. Družina je sad zakramenta. Kdor se ukvarja z družino, se ukvarja z električno napeljavo. Kdor se ukvarja z zakonom, gradi elektrarno. Seveda je tudi napeljava potrebna. A ta ni vprašljiva, če obstaja elektrarna. Če pa te ni, je zaman vsa napeljava. Vsa naša pastoralna  zavzetost mora biti usmerjena v zakone. Če bodo ti dobri, boljši, bo tudi dobra in boljša podlaga za družine, se pravi za vzgojo otrok. Odnos med možem in ženo ustvarja okolje, v katerem otroci uspevajo. Tako se dogaja tudi v naravi. Veliko sonca in vlage rojeva bujno rastlinje. Sušno okolje pa rojeva pustoto ali celo puščavo. Mnogokrat je ukvarjanje z otroki beg od napornega usklajevanje dveh oseb, ki naj bi bili ena duša, eno telo, ena zakonska oseba – po čisto jasni Jezusovi besedi, da naj bosta »oba eno meso«  (Mt 19,6). Tudi za pastoralne delavce je lahko skušnjava, da se posvečajo predvsem »družini«, otrokom, vzgoji, srečanjem – kar je seveda tudi prav in potrebno - ampak nikoli ne sme biti na škodo bistvenega, kar je zdrav, trden, razvijajoč se odnos med možem in ženo. To je zakon. Težava je lahko tudi za duhovnike, ki se (zadnje čase) radi ukvarjajo z moškimi, s »kolegi« po naravi (papež Frančišek pa pravi v svoji spodbudi, da je »največja naloga moškega in ženske, da drug drugemu omogočata, da on postane bolj moški, ona bolj ženska« /221/). Težje pa pristopajo k neznanemu, nejasnemu področju  zakoncev ali tudi ženskega sveta. (Seveda je vprašanje, kdo, kako in koliko jih je  pripravljal na to pastoralno področje. Tudi vsak zdravnik ni za pediatra ali onkologa …) Vendar – popolnoma jasno je, da če ne bomo pospeševali naporne pastoracije prav pri zakoncih, sredi sodobne džungle ne bomo uspeli izpolniti Jezusovega naročila glede »hiše na skali« (Mt 7, 25).

Kje je še posebej treba pospešiti pastoralno prizadevanje? Vsega spoštovanja je vredno prizadevanje mnogih, da zdravijo  ranjene odnose v zakonih. O njih papež v svoji spodbudi *Radost ljubezni* zelo ljubeče govori  in nas spodbuja, da smo zelo »razumevajoči« in da znamo »pastoralno  razločevati« (301). Vendar, naj še tako potrebujemo medicino, da zdravi bolezni (kurativa), je vendar vedno bolj pomembno prizadevanje za preprečevanje bolezni (preventiva). To popolnoma drži tudi na področju družinske pastorale. Zato pa ima prednost zakonska pastorala, ki preprečuje »krhkosti« (291) in »nepravilne primere« (296). Preprečevati pa je treba že – na začetku. Pomislimo na nujno potrebno nenadomestljivo, edino uspešno - temeljito dolgoročno pripravo na zakon.

Poglejmo na različne poklice ljudi. Nekdo želi postati lesni inženir, drugi zdravnik, tretji biolog, pa agronom in tako naprej. Nikjer ni poklica, za katerega se ne bi zahtevalo dolgoročno šolanje: najprej devetletka, potem srednja, višja in visoka šola. Ni torej nobenega poklica brez temeljite priprave na izvrševanje le-tega. Pa gre  za poklic, ki se bo končal z upokojitvijo. Poklic moža in žene, ki je po Božji zamisli poklic brezpogojne ljubezni do smrti, pa – nobene šole. Nekaj predavanj, nekaj večerov, morda kakšna prebrana knjiga in temu sledi poroka, zakrament poroke. Zamislimo si fanta ali dekle, ki bi rada postala  zdravstvena delavca, zdravnika.  Pa bi obiskovala nekaj predavanj o medicini, nekaj zanimivih večerov o zdravljenju  in začela z delom v UKC. Za njima bi pokopavali. Ali ne pokopava tudi Cerkev mnogo  zakonov, ker nanje mladi niso bili pripravljeni ali šolani? Poglejmo, kako Cerkev pripravlja na naš duhovniški poklic. Potreben je dolgoletni študij in sporedno dolgoletno duhovno zorenje za prejem zakramenta duhovniškega posvečenja. Ali ni tudi zakon zakrament? Ali je zakrament duhovniškega posvečenja več vreden? Ali ni živeti zakon v dvoje in z otroki še težje, kot duhovniku živeti svoj zakrament?

Skrajni čas je, da se tega močneje zavemo in da storimo, kar moremo.  A kaj naj storimo? Nič posebno novega ne bo potrebno, le sprejeti že vpeljane načine temeljite priprave na zakon ali Šole za zakon. Celo šolsko leto se pari dvakrat mesečno dobijo na pogovorih o temeljnih zakonitostih hoje in samega zakonskega ter družinskega življenja s preprostim izpovedovanjem spoznanj in ob spremljanju duhovnika ali vodečega zakonskega para. Že 40 let obstaja ta način priprave na zakon in vsaj 500 zakoncev živi uspešno svoj zakon na temelju take priprave na ta zahteven a tako dragocen poklic v družbi in  Cerkvi. Papež Frančišek v svoji spodbudi pravi: »Treba je najti oblike, ki nudijo dosti zgodnjo pripravo … V veliko pomoč so običajno skupine za zaročence … za pogovor o številnih temah, ki mlade ljudi zares zanimajo in dodaja: »Naučiti se koga ljubiti ni nekaj, kar se da improvizirati, in to tudi ni moč narediti v kratkem tečaju pred poročnim slavjem« (208). In še: »Zaročencema je treba nuditi spodbudo in pomoč, da bi mogla govoriti o tem, kaj vsak od njiju pričakuje od prihodnje zakonske zveze« (209). Upamo, da bo dvomljivce vsaj papež Frančišek prepričal. (Kdor se bo skrbno držal napotkov v knjižici *Šola za zakon*, ki je izšla 1989 v Založbi Salve, bo zagotovo uspel!) Ali ne bi bilo mogoče vsaj to, da pastoralni delavci pa tudi vodeči v Cerkvi mladim to priporočajo. (Seveda so možni tudi kašni drugačni načini priprave. Vendar gre za temeljit način priprave, gre torej res za šolanje, ker v današnjem močno ogrožajočem okolju nikakor ni lahko zdržati v zdravem in krščanskem zakonu.)

Prav zato je še ena izjemna korist **Šole za zakon**. Udeleženci te Šole se velikokrat po poroki želijo še naprej podpirati, saj se naporna pot in prizadevanje za lep zdrav zakon šele začenja in so v prvih korakih, prve mesece in nekaj prvih let  še posebej potrebni podpore in medsebojne spodbude. To so zakonske skupine. Zanimiv statistični podatek pove, da je  v 40 letih med 440 zakonskimi pari Najine poti prišlo samo do 4 ločitev. Na 10 let torej ena ločitev.

Jezus Kristus, Sin Marije Device in vzgajanec  Marijinega moža Jožefa,  nas vabi, da posnemamo trideset let njegovega zgleda odreševanja zakona in družine. »Bil sem v stiski pred vprašanji krščanskega zakona in ste mi pomagali.«